《秋日偕诸同志游金华二首 其一》
明代·胡应麟

屈子歌远游，尚平有遐慕。顾谢青云人，言寻赤松路。

历览穷幽深，冥探惬情素。涧壑扪嵚岑，林峦陟回互。

崖倾黄叶积，谷转垂萝护。高峰散馀霭，峭壁屯寒雾。

娟娟初月升，隐隐微阳暮。长谣钦昔踪，独往怀蹇步。

虑由忘物超，道以遗荣悟。迹契容成公，神交子支父。

徘徊北山文，恻怆淮南赋。眷彼丘中人，回镳对岩户。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。